ועדת הכספים, כנסת 24, פרוטוקול מספר 36, 2021-06-21 13:00

אלכס קושניר: חברים, אנחנו עוברים לסעיף הבא בסדר היום.

אלכס קושניר: מינוי מנהל כללי לכנסת, בהתאם לסעיף 12 וסעיף 41 לחוק שירות המדינה (מנויים), התשי"ט-1959.

אלכס קושניר: אדוני, יושב-ראש הכנסת, בבקשה.

מיקי לוי: תודה רבה, אדוני, היושב-ראש, חבריי חברי הכנסת.

משה גפני: יש לי הצעה לסדר.

אלכס קושניר: האמת שבבוקר נתתי אפשרות, אבל לפנים משורת הדין, אחרי שהיושב-ראש - -

משה גפני: לא לפנים משורת הדין - - -

אלכס קושניר: - - יסיים לדבר, אתן לך אפשרות.

אלכס קושניר: בבקשה.

מיקי לוי: קודם כל תודה רבה על ההזמנה, לכבוד הוא לי.

מיקי לוי: חברי כנסת חדשים, ברוכים הבאים, הוועדה הזו הייתה לי כבית הרבה מאוד שנים.

מיקי לוי: לעיתים בבוקר אני מתגעגע אליה וטועה בכיוון.

דוד ביטן: תראה מה זה, הוא החליף אותך במקום.

ינון אזולאי: אם תצטרך מישהו שיבוא להחליף – אני מוכן.

מיקי לוי: אני נמצא כאן מהסיבה הפשוטה שעל פי חוק שירות נציבות המדינה, יושב-ראש הבית משמש כנציב השירות בכנסת ישראל.

מיקי לוי: אני מתכבד להציג את המנכ"ל המוצע לכנסת ישראל, מנכ"ל שאני מכיר מזה שנים רבות.

מיקי לוי: שירתנו יחד בוושינגטון, גיל הוא סגן אלוף בחיל האוויר ובמודיעין, עשה כמה תפקידי מנכ"ל.

מיקי לוי: כרגע הוא עוזב את עבודתו בסוכנות, מוותר על שכר גבוה יותר, ומגיע על פי בקשתי לשרת יחד איתי.

מיקי לוי: אני מכיר אותו שנים רבות, יש לו ניסיון רב.

מיקי לוי: אקדים ואומר, כי אם יעלו פה שאלות, אני לא מתבייש להגיד, חשבתי שמיומי הראשון אני רוצה לבוא ולהטביע את חותמי או לפחות לנהל על פי תפיסת עולמי את הבית הזה.

מיקי לוי: אין כאן איזה שינויים מרחיקי לכת, אנחנו נשמור, כמו שכבר אמרתי, על שני חלקי הבית, מתוקף תפקידו של יושב הראש.

מיקי לוי: ולכן אני מבקש, הוועדה הזו משמשת למעשה כוועדה המחליפה את ועדת נציבות שירות המדינה, אני מבקש את הצבעת

מיקי לוי: כם כדי לקבל את גיל כמנכ"ל הכנסת.

מיקי לוי: לא עשינו שום מהלך שפוגע בעובדים אחרים.

מיקי לוי: גם עובדים שהיו בלשכה מתוקף היותם בתפקידי אמון.

מיקי לוי: תפקידי אמון, טבעם לבוא ולהתחלף.

מיקי לוי: גם בתפקידי שרים, גם בכנסת עצמה.

מיקי לוי: השתדלנו, לפחות אני, כמיטב יכולתנו לא לפגוע בעובדים.

מיקי לוי: מדובר באנשים.

מיקי לוי: ומי שמכיר אותי אני איש של אנשים ולא פגענו באף אחד.

מיקי לוי: אם זה קרה, אני מתנצל.

מיקי לוי: וכל מי שיעזוב את תפקידו יקבל כמובן את המגיע לו, עם ימי החופשה המקסימליים שהחוק מתיר לי לתת להם.

מיקי לוי: אני פונה לוועדה הזו, כפי שאני מכיר אותו, האיש הוא איש ראוי, ינהל את הכנסת ביד רמה.

מיקי לוי: יספק את השירותים לכל חלקי הבית, לכל חברי הכנסת, לכל ועדות הכנסת.

מיקי לוי: אני מצפה ומקווה מאוד שזה יהיה מקובל על כולכם.

מיקי לוי: ישבתי בוועדה הזו בכמה וכמה הצבעות שבהם החליפו מנכ"לים.

מיקי לוי: אני מבקש מאוד את תמיכת חברי ועדת הכספים במועמדותו של גיל לתפקיד מנכ"ל הכנסת.

מיקי לוי: תודה רבה.

אלכס קושניר: תודה אדוני היושב-ראש.

אלכס קושניר: לפני שאנחנו עוברים להצבעה, יש פה הצעות לסדר.

משה גפני: לא.

משה גפני: בלי הצעה, אני ויתרתי, אם זה לפנים משורת הדין, אני לא רוצה, נמשיך בדיון.

אלכס קושניר: לא.

אלכס קושניר: יש פה עוד כמה.

אלכס קושניר: חבר הכנסת גפני, יש עוד כמה.

מיקי לוי: חבר הכנסת גפני, אני אשמח לשמוע.

אלכס קושניר: יש עוד כמה חברי כנסת שרוצים לדבר, אתן להם.

דוד ביטן: אבל אתה יודע שיושב-ראש הוועדה שלך - - -

אלכס קושניר: חבר הכנסת גפני, במעמד ההחלפה, לצערי הרב לא יצא לי להגיד לך את מה שרציתי להגיד, בכלל - - -

משה גפני: לא.

משה גפני: אל תשבח אותי עכשיו.

אלכס קושניר: לא משבח אותך, אל תדאג, זה לא יקרה.

אלכס קושניר: כשאית

אלכס קושניר: מר בן גביר הגיש רביזיה, ולא הגעת לרביזיה, אז לא יכולתי להגיד לך.

אלכס קושניר: ניהלת את הוועדה הזו במשך הרבה מאוד שנים.

אלכס קושניר: ניהלת אותה בדרכך.

אלכס קושניר: אני מעריך מאוד את הדרך שעשית.

אלכס קושניר: נכון שאנחנו לא מסכימים על הרבה מאוד דברים ועל הרבה מאוד סוגיות.

אלכס קושניר: אבל אני קודם כל רוצה להגיד לך שגם בשנתיים וחצי שהייתי חבר וועדה, למדתי ממך חלק מהדברים, ואני בטוח שגם אמשיך ללמוד.

אלכס קושניר: כי באופוזיציה, אין לי ספק שאתה תלמד אותי פה הרבה מאוד דברים, ונעבור פה דרך חתחתים ביחד.

אלכס קושניר: בכל מקרה, אני רוצה להגיד לך - - -

משה גפני: תלמד מהר בגלל שזה לא יהיה הרבה זמן.

אלכס קושניר: אני יודע.

אלכס קושניר: אני יודע, וכל יום וכל דקה אני לומד, תאמין לי לומד מכולם.

אלכס קושניר: אני רוצה להגיד לך ולכולם, לכל חברי הוועדה, שבוועדה הזו - -

דוד ביטן: כל יום תלמד משהו חדש.

אלכס קושניר: - - יהיה לכל חברי הכנסת, מקום להתבטא.

אלכס קושניר: כולם כאחד – אופוזיציה או קואליציה,.

אלכס קושניר: לא רק להתבטא, גם להשפיע.

אלכס קושניר: חבר הכנסת גפני, בבקשה, הצעה לסדר.

דוד ביטן: תרשום אותי, אני רוצה להגיד משהו.

משה גפני: אני רוצה להשתתף בדיון.

אלכס קושניר: אין בעיה.

אלכס קושניר: הצעה לסדר יש לך?

משה גפני: וודאי.

משה גפני: יש לי 16 הצעות לסדר, אבל אני לא יכול להספיק את כולן.

משה גפני: זה רק אחד וכבר צעקתי את זה.

משה גפני: הייתה ביקורת על ביבי נתניהו, על הנושא של הקורונה.

משה גפני: ובסופו של דבר צריך לזכור את זה שהוא סילק מכאן את הקורונה.

משה גפני: לא עברו כמה ימים, הגיעה ממשלה חדשה בראשותו של ראש הממשלה של שישה מנדטים, והקורונה חוזרת.

משה גפני: וכלום, אני רק - - -

דוד ביטן: יש את הספר, בספר כתוב איך מטפלים.

משה גפני: כן, בדיוק, זה מה שרציתי להגיד עכשיו.

ינון אזולאי: הוא עדיין במצב שהוא יכול לחלק את הספר לכל החולים.

משה גפני: שיסתכל בספר איך מטפלים בקורונה.

משה גפני: דוד, למזלי – אני לא רוצה שיהיה בשום מקום, אני רוצה שהקורונה תעלם.

משה גפני: אבל אם חס וחלילה זה היה בעיר חרדית, אז ראינו מה היו עושים, מה זה, היו צולבים אותנו, אלה הרשעים האלה, היו צולבים אותנו.

משה גפני: אני מתפלל בשביל תושבי בנימינה, ובשביל התלמידים שם, ובשביל התושבים במודיעין.

משה גפני: צריך לעשות הכול על מנת שהקורונה לא תחזור.

משה גפני: אבל אני מציע לכל אלה שנמצאים יחד עם ראש הממשלה הזה של השישה מנדטים – קצת צניעות.

משה גפני: כשמדובר על כל מיני נושאים - - -

דוד ביטן: לצערי הרב זאת תגובה היסטרית של משרד הבריאות.

דוד ביטן: עדיין אין כלום.

משה גפני: בסדר.

משה גפני: דוד, אתה יודע מה היה קורה אם אנחנו היינו עכשיו בשלטון?

משה גפני: אתה יודע מה שהיו עושים?

משה גפני: זה היה בכל הערוצים.

דוד ביטן: אל תדאג, היו מאשימים אותם.

משה גפני: בסדר, זהו, תודה רבה.

אלכס קושניר: תודה רבה, חבר הכנסת גפני.

אלכס קושניר: דוד ביטן, בבקשה.

דוד ביטן: באתי לא בשביל ועדת הכספים, באתי בשביל להצביע בעד המועמדות של סגל.

דוד ביטן: ישבתי איתו במערכות בחירות, בוועדת הבחירות, אני רוצה להגיד לכם שמדובר במינוי מצוין כמנכ"ל הכנסת.

דוד ביטן: כמובן בלי לפגוע באחרים גם כן שהיו מנכ"לים.

דוד ביטן: הוא יעשה את העבודה שלו בצורה הוגנת, אני יודע את זה, כי כך הוא נהג גם בוועדת הבחירות.

דוד ביטן: בהצלחה.

דוד ביטן: חוץ מזה, אני לא אמרתי ליושב-ראש בהצלחה, אז אני אומר לו גם בהצלחה.

אלכס קושניר: תודה רבה.

דוד ביטן: ואני מקווה שתשנו את המדיניות קצת – בלי קשר למינוי הזה – לגבי כל מיני דברים שאתם עושים עכשיו לאופוזיציה.

דוד ביטן: כל מה שנשאר עכשיו זה שלפני הצבעות יעצרו אותנו, שנעבור את ההצבעות, ואז יחזירו אותנו למליאה.

דוד ביטן: תאטו קצת את הקצב, צריך לשמור גם על האופוזיציה וגם על הקואליציה.

דוד ביטן: חשוב מאוד שחברי הכנסת, שיקבלו גיבוי מול הממשלה,

משה גפני: אבל יש דברים שצריך לעשות מהר, ועדת חקירה במירון.

משה גפני: בצפית בנט היה נגד ועדת חקירה.

גלעד קריב: עברו 45 ימים מהאסון.

משה גפני: מאה אחוז.

משה גפני: בצפית הוא היה נגד.

משה גפני: ראש הממשלה שלך.

ינון אזולאי: בצפית עברו שנתיים.

משה גפני: למה הוא היה נגד?

גלעד קריב: הוא חזר בתשובה.

משה גפני: לא, בחייך.

אלכס קושניר: חבר הכנסת גפני.

דוד ביטן: גפני, מרוב ריבוי ועדות חקירה, הולכים על עוד שר לוועדות חקירה.

משה גפני: לא אכפת לי, אני הייתי בעד.

משה גפני: גם על זה אני בעד - - -

אלכס קושניר: חברים, הדיון פה הוא לא על ועדת חקירה אלא על מינוי מנכ"ל.

אלכס קושניר: אני רוצה לעבור לדיון עצמו, חבר הכנסת גינזבורג, בבקשה.

איתן גינזבורג: תודה רבה, אדוני היושב-ראש, ראשית אני רוצה לברך אותך, אדוני, יושב-ראש הכנסת, מזל טוב ליום ההולדת.

מיקי לוי: תודה רבה.

קריאה: בן 40.

איתן גינזבורג: יום הולדת עגול, ברכות.

בצלאל סמוטריץ': עד 120.

איתן גינזבורג: במקום שיתנו לך מתנה, אתה מעניק לכנסת מתנה, מתנה בדמותו של המנכ"ל המיועד.

משה גפני: רגע, בטוח שזה המינוי?

איתן גינזבורג: גפני, גפני, תגיד, כמה פעמים הפרעתי לך בוועדה?

רם בן ברק: חייבים להחזיר אותו לקואליציה - - -

משה גפני: לא שמתי לב שאני מפריע לך.

משה גפני: אני מתנצל.

דוד ביטן: גם אני מתנצל בשמו.

איתן גינזבורג: אני חושב שהמתנה שאתה מעניק היא מתנה לכנסת.

איתן גינזבורג: כמי שמכיר את גיל, אני יודע עד כמה הוא איש מעשה.

איתן גינזבורג: הוא גם איש של מילה וגם איש של מעשה.

איתן גינזבורג: ומהתקופה שהספקתי לעבוד איתך ולהכיר אותו, לגיל תמיד יש דלת פתוחה ואוזן קשובה, הוא תמיד שמח ללמוד ולשמוע ולהשמיע, ותמיד פועל לגופו של עניין.

איתן גינזבורג: אדוני היושב-ראש, נדמה לי שאם זה המינוי הראשון שלך, זהו מינוי מוצלח ביותר.

איתן גינזבורג: הלוואי וכולם, כל השאר, ימשיכו כך.

איתן גינזבורג: זאת פתיחה טובה לכנסת החדשה.

איתן גינזבורג: ויש משימה ראשונה למנכ"ל, לטפל במיקרופונים של ועדת הכנסת, שלא עובדים, כשכל היום התאמצנו.

איתן גינזבורג: אני מאחל לך מכל הלב, הרבה מאוד הצלחה, הצלחה שלך היא ההצלחה של הפרלמנט, להיות המנכ"ל של בית המחוקקים הישראלי, זה כבוד רב.

איתן גינזבורג: אנחנו מתכבדים בך בתפקיד הזה.

איתן גינזבורג: תודה רבה.

אלכס קושניר: חבר הכנסת אוסמה סעדי.

אוסאמה סעדי: אדוני היושב-ראש, קודם כל זוהי הישיבה הראשונה שאני משתתף בה, אני מאחל לך בהצלחה, ועד 120 לכבוד היושב-ראש.

אוסאמה סעדי: גם אני מכיר את גיל המון שנים מוועדת הבחירות, כיוון שלפני היותי חבר כנסת, הייתי בוועדות הבחירות, והוא אדם מתאים ביותר לתפקיד החשוב הזה.

אוסאמה סעדי: גיל, אני מאחל לך בהצלחה בתפקיד.

אוסאמה סעדי: ומגיעה גם מילה טובה למנכ"ל היוצא, מר סמי בקלש, שבתקופה קצרה היה לנו לעזר.

אוסאמה סעדי: אני חושב שלכל חברי הכנסת בלי קשר לשיוכם המפלגתי.

אוסאמה סעדי: תודה לו, בשמנו כולם מגיעה לו מילה טובה ומילת תודה.

אוסאמה סעדי: יש לי הרהורים לעתיד, ואנחנו בעד מינוי גיל לתפקיד הזה, אבל אני חושב שצריך לחשוב שהתפקיד של מנכ"ל כנסת לא צריך להיות תמיד כמו תפקיד מנכ"ל ממשלתי, שזה תפקיד אמון אישי שכל שר שמגיע מחליף מנכ"ל, כמו שמזכירת הכנסת, יקירתנו, כמו קצין הכנסת, כמו היועץ משפטי של הכנסת.

אוסאמה סעדי: אני חושב שבמיוחד – אם זאת תקופה של ארבע שנים, אז - - - אבל בתקופות שהיינו פה, שכל יושב-ראש בא ומגיע ומחליף מנכ"ל.

אוסאמה סעדי: אלה הרהורים לקדנציה הבאה.

אוסאמה סעדי: גיל, אנחנו איתך ונצביע בעדך.

אוסאמה סעדי: בהצלחה.

דוד ביטן: חכה שאנחנו ניבחר, נמנה מנכ"ל ואז תשאיר אותו קבוע.

אלכס קושניר: חבר הכנסת גפני.

משה גפני: אדוני היושב-ראש, אני מאחל לך בהצלחה, לא הייתי פה אחרי הרביזיה, אז אני מאחל לך בהצלחה כיושב-ראש ועדת הכספים.

משה גפני: לא נוח לי הדיון הזה, לא נוח לי בגלל החברות שלי עם יושב-ראש הכנסת.

משה גפני: אני חושב שמה שהוא עושה, הוא עושה דברים נכונים, אבל אני חייב להגיד את הביקורת, מכיוון שאנחנו עברנו כמה וכמה חילופים של מנכ"לי כנסת.

משה גפני: בחלק מהדיונים האלה הייתי היושב-ראש וחלק הייתי חבר וועדה.

משה גפני: זה לא התנהל בצורה הזאת, אני וזוכר בחילופין הקודמים, אני אישרתי, נדמה לי כמעט שבועיים, למנכ"ל הקודם להסתגל עד שהוא יוצא, ועד שהדברים האלה עובדים.

משה גפני: אני ישבתי גם עם סמי, המנכ"ל הקודם, וגם עם המנכ"ל שלפניו.

משה גפני: אנשים בכל אופן באו לעבודה, והם מגיעים, ובינתיים אני שומע שמאחורי גבו של המנכ"ל הקיים, עד שמחליפים אותו, המנכ"ל שאמור להתמנות, שכנראה גם יתמנה, יושב עם ראשי מחלקות, יושב עם אנשים במנגנון הכנסת ומדבר איתם על ענייני עבודה.

משה גפני: אני לא חושב שזה דבר נכון, אני לא חושב שזה נוהל תקין.

משה גפני: זה לא היה כך אף פעם.

משה גפני: באו למנכ"ל הקודם, זה נכון שתפקיד מנכ"ל הוא תפקיד פוליטי שמי שמתמנה ליושב-ראש, יכול למנות את המנכ"ל.

משה גפני: אבל יש דרך, והדרך הזאת נעשתה כבר פעמים רבות.

משה גפני: היא נעשתה על ידי זה שישבו עם המנכ"ל, ואמרו לו: תשמע, אנחנו הולכים להחליף, וזה וזאת הולכים להגיע.

משה גפני: ואנחנו מבקשים – כמה זמן אתה רוצה?

משה גפני: שבוע, שבועיים?

משה גפני: איזשהו פרק זמן, לא להנחית עליו דבר כזה.

משה גפני: אני חושב שבוודאי מי שלא נבחר עדיין, לא צריך ללכת ולשבת עם מנגנון בכנסת ולנהל את הדברים האלה כל עוד שהוא לא נבחר.

משה גפני: לא נוח לי עם העניין הזה, אני לא מכיר את המנכ"ל הנוכחי.

משה גפני: לי אמרו במפלגה: תדע לך, הוא בחור טוב וכולי.

משה גפני: אני כשאומרים לי במפלגה, אז אומרים לי במפלגה.

משה גפני: אני רציתי להצביע נגד, אבל אני רואה שכולם חיוביים, אז אני - - -

דוד ביטן: לא, לא, אל תצביע נגד.

משה גפני: זה מה שרציתי להגיד עכשיו.

ינון אזולאי: דוד, אני רוצה להגיד שהוא שכנע אותך עכשיו.

דוד ביטן: אחר כך אגיד לו: הנה, אתה רואה – שכנעתי אותו.

משה גפני: אתה יודע מי שאומר – עזוב, אני אגיד לך - - - על כל פנים, אני חושב שזה טעם גדול לפגם.

משה גפני: אני מצטרף למה שאמר חבר הכנסת אוסמה סעדי, המנכ"ל הקודם היה תקופה קצרה, אבל הוא היה מנכ"ל מצוין, והוא היה מנכ"ל שעשה את עבודתו.

משה גפני: הוא שירת את כל חברי הכנסת מכל המפלגות.

משה גפני: הוא שירת אותם בנאמנות, הוא עשה עבודה רצינית ומקצועית, ואני משבח אותו על כך.

משה גפני: אני חושב שהוועדה צריכה לברך אותו על התקופה – אמנם קצרה – שהוא ניהל את ענייני הכנסת כמנכ"ל.

משה גפני: אני מברך אותו ואני מקווה שאכן כך יעשה.

משה גפני: בכל מקרה, אני מבטיח, אדוני, יושב-ראש הכנסת, שאם זה יקרה מהר, אנחנו נעשה חילופין, נעשה אותו לפי הנוהל התקין.

משה גפני: תודה רבה.

אלכס קושניר: חבר הכנסת בצלאל סמוטריץ'.

בצלאל סמוטריץ': תודה רבה, היושב-ראש, ביקשתי הצעה לסדר, ברשותך אומר משפט אחד לנושא הדיון, ואחר כך אני רוצה להתייחס לסוגיה חשובה אחרת.

בצלאל סמוטריץ': קודם כל אני רוצה לברך את המנכ"ל, בעזרת השם, תכף יבחר, מאחלים לך הצלחה, ונדמה לי שגם כולם כאן סביב השולחן שותפים להוקרה ולתודה הגדולה למנכ"ל היוצא.

בצלאל סמוטריץ': הוא עשה עבודה טובה וכולנו ציפייה לעבודה ולשיתוף פעולה פרודוקטיבי.

בצלאל סמוטריץ': מה שאני ביקשתי בהצעה לסדר, עלה כאן פעמים רבות בוועדה, ואני שמח שיושב-ראש הכנסת כאן, כי הוא היה מעורב מאוד בדיונים האלה.

בצלאל סמוטריץ': ואני מדבר על סוגיית מאפיית מרחבית בקרית שמונה.

בצלאל סמוטריץ': לא אלאה עכשיו – גם אדוני היושב-ראש לחם את המלחמה הצודקת הזאת, אותו מכרז שנלקח במחירי הפסד.

בצלאל סמוטריץ': סוגיה מסובכת, עם ועדת מחירים, היה סיכום כאן שהוביל היושב-ראש הקודם בוועדה, שעושים hold, נכנסים לדיון מנכ"לים.

בצלאל סמוטריץ': המציאות הנוכחית היא – קשור אולי לבחירות ולחולשתה של הוועדה – שבסוף מבוצע מחטף בראשון לשביעי למניינם.

בצלאל סמוטריץ': ביום זה אמור להיכנס לתוקף המכרז החדש עם מאפיית ברמן, ומאפיית מרחבית נסגרת על עשרות מקומות התעסוקה שהיא מספקת היום לתושבי קרית שמונה.

בצלאל סמוטריץ': מדובר בכסף קטן, יושב-ראש הכנסת גם זוכר.

בצלאל סמוטריץ': דיבר איתי הבוקר בדרך לכאן, מנכ"ל המאפייה.

בצלאל סמוטריץ': הם הגישו תביעה לבית המשפט.

בצלאל סמוטריץ': אני חושב שבחוסר תום לב, הפרקליטות ביקשה לדחות את העתירה שלהם על שיהוי, כי הם בתמימות חיכו לתוצאות המשא ומתן שהתקיים כאן בחסות הוועדה.

בצלאל סמוטריץ': עכשיו אומרים להם: תראו, לא עתרתם לבית המשפט מיד אחרי המכרז, כי נתתם אמון בכנסת, ובדיאלוג שהיה בין הכנסת לבין הרשות המבצעת, עכשיו הפסדתם.

בצלאל סמוטריץ': אני רוצה לבקש שיושב-ראש הוועדה, אולי בחסות יושב-ראש הכנסת, יזמנו לדיון את מנכ"ל משרד הביטחון והאוצר.

בצלאל סמוטריץ': אותה ועדת שלושה מנכ"לים שהוקמה בחסותו של חבר הכנסת גפני.

בצלאל סמוטריץ': מדובר בכסף קטן, מדובר בתהליך לא תקין.

בצלאל סמוטריץ': הרי צריך לזכור ממה - - - אם התשומות, אם עלות הלחם כל כך זולה כמו שטוענים היום במכרז, אז צריך להוזיל את הלחם לכל אזרחי מדינת ישראל – זה מוצר שבפיקוח.

בצלאל סמוטריץ': ואם המוצר שבפיקוח מבוסס על הערכת עלות גבוהה יותר, אז התוצאות של המכרז שנעשה בצה"ל, במשרד הביטחון, הוא כמובן מחירי הפסד שנועדו לשבור את השוק.

בצלאל סמוטריץ': בימים האחרונים, אני חושב ש - - -

משה גפני: אבל לשר הביטחון לא הצגנו.

משה גפני: אני דיברתי עם שר הביטחון, הוא לא איתנו.

משה גפני: זה לא המנכ"ל, זה השר.

בצלאל סמוטריץ': אני חושב שאם יושב-ראש הכנסת ויושב-ראש הוועדה, אני מציע, לא יודע אם זה לגיטימי, שייקח את זה תחת חסותך עם יושב-ראש הוועדה, תזמנו אליכם לדיון עכשיו, תבקשו בכל זאת hold, זה אירוע של כסף קטן שיש לו השלכה עצומה.

בצלאל סמוטריץ': אי אפשר לדבר כל היום על הפריפריה, ואז להפקיר כך את העובדים.

בצלאל סמוטריץ': זה היה כאן, הייתה תמימות דעים לחלוטין בשתיים או שלוש כנסות שהנושא הזה נדון.

בצלאל סמוטריץ': ברגע האחרון, אני חושב שבכוחנו, בכוחכם, אנחנו נשתף עם זה פעולה, כדי לעצור את העוול הזה, ולחזק את קרית שמונה ואת תושביה.

אלכס קושניר: חבר הכנסת סמוטריץ', גם אני הייתי מעורב בדבר הזה, לא עקבתי אחרי ההתפתחויות, אלמד את החומר ונראה מה נעשה עם זה.

אלכס קושניר: בסדר?

אלכס קושניר: חבר הכנסת אחמד טיבי, בבקשה.

אחמד טיבי: תודה רבה, לגופו של עניין שבעתיו אנחנו נפגשים, חילופי מנכ"ל.

אחמד טיבי: אני רוצה לדבר על המנכ"ל היוצא, סמי, אני מכיר את סמי מעבודתו כאן, היו לו יחסים אישיים מצוינים עם כל חברי הבית.

אחמד טיבי: הוא היה אדם מקצועי, עשה את העבודה באחריות רבה, ביחסי אנוש מעולים, תמיד עזר לחברי הכנסת מכל סיעות הבית, ולכן אני מרגיש צורך לומר לו תודה רבה על התקופה הקצרה יחסית שבה הוא שירת את הכנסת ואת חברי הכנסת.

אחמד טיבי: את גיל, נדמה לי פגשתי בוועדת הבחירות כמה וכמה פעמים.

אחמד טיבי: אני מאחל לך הצלחה בתפקיד החשוב והרגיש הזה.

אחמד טיבי: יש לך אחריות כבדה, יש לך בוס מעניין, שהיה חבר כנסת דינאמי מאוד בוועדת הכספים.

אלכס קושניר: למה היה?

אלכס קושניר: יושב-ראש הכנסת הוא גם חבר כנסת.

אחמד טיבי: נכון.

אחמד טיבי: אבל בוועדת הכספים.

אחמד טיבי: ואני סמוך ובטוח שתדע לתקשר עם כל חלקי הבית הזה, ותעשה את עבודתך, אני מקווה על הצד הטוב ביותר.

אחמד טיבי: בהצלחה.

גיל סגל: תודה.

אלכס קושניר: חברת הכנסת מיכל וולדיגר, בבקשה.

מיכל מרים וולדיגר: אני כמו חבריי, רוצה לברך הן את המנכ"ל היוצא, ואת המנכ"ל הנכנס.

מיכל מרים וולדיגר: את חבריי – יושב-ראש הכנסת, ואת יושב-ראש הוועדה, ולקוות שהממשלה תצליח לטפל בנושאים שעומדים לפתחנו.

מיכל מרים וולדיגר: אני רוצה לציין שהייתי אתמול בניחום אבלים ברמלה אצל משפחתו של דסטאו ביסט, שמת מפצעיו במקרה דריסה על ידי שני צעירים ערבים.

מיכל מרים וולדיגר: דריסה שקרתה בשלהי המהומות ברמלה.

מיכל מרים וולדיגר: למרות שהיו עדים לתאונה או לפגיעה – כל אחד יקרא לזה איך שהוא רוצה – למרות שיש מצלמות שצילמו את האירוע, עד היום המשטרה לא תפסה את המפגעים ולא עשתה כלום.

מיכל מרים וולדיגר: המשפחה מודרת.

מיכל מרים וולדיגר: בניחום האבלים עצמו בכו לי כולם, כל המשפחה, מהאלמנה ועד הילדים שפשוט מדירים אותם.

מיכל מרים וולדיגר: לא מספרים להם שום דבר.

מיכל מרים וולדיגר: ואני קוראת פה לשר החדש שנכנס, ולמשטרה לעשות את התפקיד שלה, לחפש את המפגעים ולהעמיד אותם לדין.

מיכל מרים וולדיגר: וכמובן לשים אותם מאחורי סורג ובריח.

מיכל מרים וולדיגר: תודה.

אלכס קושניר: תודה רבה, חבר הכנסת ולדימיר בליאק.

ולדימיר בליאק: אדוני היושב-ראש, תודה, אני קודם כל רוצה להצטרף לברכות ליושב-ראש הכנסת, מזל טוב אדוני.

ולדימיר בליאק: אני מכיר את גיל מעבודה משותפת מזה שמונה שנים לפחות.

ולדימיר בליאק: מדובר באיש ערכי, איש יקר, ומנהל מצוין, ואני שמח שמסתמנת פה הסכמה מקיר לקיר על המינוי.

ולדימיר בליאק: תודה רבה.

אלכס קושניר: חבר הכנסת ינון אזולאי.

ינון אזולאי: יושב-ראש הכנסת, יושב-ראש הוועדה, אני רוצה להצטרף לדברי חברי, בצלאל סמוטריץ', שהייתי בין מובילי המאבק הזה, ורק לחדד: הם הסתמכו על זה שבוועדה אמרו שההשהיה הייתה – זאת לא השהייה בעצם, זה המצב - - -

בצלאל סמוטריץ': עד שוועדת המחירים תתכנס.

ינון אזולאי: כן.

ינון אזולאי: שפה זה נסגר הדבר הזה.

ינון אזולאי: ולכן אני חושב שחשוב שנמשיך את המאבק הזה בשביל המאפייה, בשביל אותם אנשים.

ינון אזולאי: אני לא יודע אם יושב-ראש הכנסת צריך להיות בעניין.

ינון אזולאי: אני חושב שיושב-ראש וועדת כספים יעשה את זה בדיון מהיר.

ינון אזולאי: ולעצם העניין, ברכות למנכ"ל היוצא, סמי, אני חושב שמה שהיה ייחודי אצלו הוא שתמיד כשהייתי בא אליו ללשכה לא הייתי מוצא אותו.

ינון אזולאי: איפה הוא?

ינון אזולאי: מסתובב, נמצא, בודק.

ינון אזולאי: תמיד היית מוצא אותו עם חבר כנסת, שומע אותם, יודע כל אחד מה הוא צריך, כל אחד מה הוא רוצה.

ינון אזולאי: ואת הדבר הזה אפשר לקחת אליך, המנכ"ל הנכנס.

ינון אזולאי: היחס האישי לכל אחד מעובדי הבית הזה, עובדי המשכן, לאו דווקא לחברי הכנסת.

ינון אזולאי: ראית שהוא אהוב, ואני חושב שכדאי להמשיך בדרך הזאת.

ינון אזולאי: מדברים עליך החברים שלי במפלגה שמכירים אותך, ודיברנו על זה, הם מדברים עליך דברים טובים.

ינון אזולאי: פה בכנסת אפשר רק להצליח, אני לא חושב שאפשר משהו אחר.

ינון אזולאי: סוד ההצלחה, אם תיקח את החלק הפוליטי של השנים 2013 עד 2020, שים אותו כרגע בצד – תאמין לי, אתה יכול להגיע להצלחות וכולם יאהבו אותך כי ככה מדברים עליך.

ינון אזולאי: ושיהיה בהצלחה.

גיל סגל: תודה רבה.

אלכס קושניר: חברת הכנסת נירה שפק.

נירה שפק: אתחיל בברכה למיקי ליום ההולדת: אריכות חיים ובריאות.

נירה שפק: אני מאחלת לגיל, מהיכרות אישית, אני בטוחה שתעשה כדי שהמשכן הזה ומה שמתנהל סביבנו יהיה על הצד הטוב ביותר.

נירה שפק: אשמח להדגיש משהו שדיברנו עליו – ועוד כמה יודעים כאן – אתמול הייתה עצרת לציון שבע שנים למערכת צוק איתן.

נירה שפק: זה עבר כאן, ולא ידענו עליה.

נירה שפק: 68 חללי צה"ל ועוד שישה אזרחים נהרגו, ואני רוצה מאוד שאירועים כאלה שקשורים לעם ולאזרחים במדינה יבואו לידי ביטוי במשכן.

נירה שפק: זו אחת המשימות שהייתי רוצה שיקרו ואני מאמינה שתעשה.

נירה שפק: בהצלחה.

אלכס קושניר: חבר הכנסת מאיר יצחק הלוי.

מאיר יצחק הלוי: שלום, כדאי שגם קולם של ה"נורווגים" ישמע.

מאיר יצחק הלוי: בראש ובראשונה אגיד לך, אדוני, יושב-ראש הכנסת, מזל טוב לך.

מאיר יצחק הלוי: אדוני, יושב-ראש הוועדה, אני מאחל לך הצלחה, וכמובן לך, אדוני המנכ"ל, הצלחה גדולה, ולכל חבריי ה"נורבגים", הצלחה בדרכם החדשה.

מאיר יצחק הלוי: דוד, במשך ארבע קדנציות, מעולם לא איחלו לי שהקדנציה שלי תהיה כל כך קצרה.

מאיר יצחק הלוי: תנו קצת אורך רוח ונשימה, קצת.

דוד ביטן: לא אמרתי כלום.

מאיר יצחק הלוי: אני פונה לך, אדוני, יושב-ראש הכנסת ולך, אדוני המנכ"ל, בנערותי, כשהייתי בן עשר, ראיתי את צמיחתה של הכנסת.

מאיר יצחק הלוי: הייתי שותף כילד ירושלמי, ממבט בגן סאקר, ראינו איך נבנתה הכנסת.

מאיר יצחק הלוי: כבר אז במבט שלי כנער, וזה התפתח עם הזמן, הייתי לי הדרת כבוד לבית הזה.

מאיר יצחק הלוי: סליחה שאני מדבר פה במושגים גבוהים, זה היה מעין משכן קודש, ממש כך.

מאיר יצחק הלוי: ואני מתחנן בפניכם, תעשו הכול כדי להשיב את אותה הדרת כבוד לבית הזה.

מאיר יצחק הלוי: הוא כל כך זקוק לזה.

מאיר יצחק הלוי: זה הדימוי שיש לי מהבית הזה, ואני חושב שצריך להחזיר חזרה את הדברים הללו.

מאיר יצחק הלוי: וכמובן, נעשה כל מאמץ, שאולי נגיע גם לימים הללו.

מאיר יצחק הלוי: בהצלחה.

אלכס קושניר: תודה רבה, חבר הכנסת גלעד קריב.

גלעד קריב: ברכת יום הולדת, ברכות ליושב-ראש הנכנס של הוועדה, פעם ראשונה שאני בישיבה תחת הנהגתך.

גלעד קריב: וברכות ליושב-ראש היוצא, עם תודות.

גלעד קריב: אני כן יכול להעיד גם על היבטים יותר מאתגרים באישיות של גיל.

גלעד קריב: אחרי שהייתה לי הזכות הגדולה לשבת איתו במוסדות הלאומיים.

גלעד קריב: אין לי ספק שזו בחירה נפלאה ומתאימה שכולנו נתברך בה.

גלעד קריב: הוא נושא ונותן קשוח מאין כמוהו, אבל בכל מה שאנחנו זכינו לעשות ביחד במוסדות הלאומיים, פגשתי באדם ובחבר עם ראייה ממלכתית ולאומית מרשימה ביותר.

גלעד קריב: גם בשמה של סיעת העבודה, אני שמח מאוד לתמוך במינוי שלך ולאחל לך בהצלחה.

אלכס קושניר: תודה רבה, לפני שאנחנו עוברים להצבעה, אני מבקש מיושבת-ראש ועד העובדים לברך, הודיה קין, בבקשה.

הודיה קין: תודה רבה, אדוני היושב-ראש, אני רוצה בשם כל עובדי הכנסת לברך אותך המנכ"ל הנכנס.

הודיה קין: עדיין לא נפגשנו, אבל שמענו רבות עליך ועל אישיותך, אני רוצה לאחל לנו שנמשיך מסורת ארוכת שנים פה בבניין של יחסי אמון וכבוד ושיתוף בין ועד העובדים – שהוא מאוד דומיננטי פה, כמו שתראה בהמשך – לבין הנהלת הכנסת.

הודיה קין: ובעצם בניגוד למה שחושבים, שטובת הארגון וטובת העובדים היא ברוב המקרים עולה בקנה אחד; והעצמה של העובדים זה בעצם מנוע צמיחה לארגון.

הודיה קין: אני רוצה לנצל את הבמה הזאת בכדי להודות למנכ"ל הכנסת היוצא, מר סמי בקלש, הוא סיים פה פחות או יותר שנה של עשייה בבניין הזה, בתקופה מאוד מורכבת, בתקופת הקורונה, על כל הרגישויות שבה.

הודיה קין: ואני חייבת לציין שמה שמבחינתי כוועד עובדים, הדבר הכי משמעותי שאני יכולה לציין מעבר למקצועיות שלו, זה באמת את האנושיות, לראות את העובדים בגובה העיניים, ולדאוג לפיתוח ולרווחה של העובדים.

הודיה קין: וזאת כמו שאמרתי, בשנה שהייתה מורכבת לא רק פרלמנטרית, אלא גם להרבה עובדים פה בגלל כל קשיי הקורונה.

הודיה קין: ואם אפשר, אני רוצה לנצל את הבמה הזו לעוד משפט אחד, אם יש כאן חברי ועדה חדשים, אז לא מכירים, אז ועדת הכספים כוועדת השירות, ידעה פה גם לפעמים, בעבר, מחלוקות שבאו לפה בין הנהלת הכנסת לבין ועד העובדים.

הודיה קין: ומה שאני חייבת לציין ולהודות, זה גם ליושב-ראש ועדת הכספים היוצא, חבר הכנסת גפני, על הדלת הפתוחה תמיד.

הודיה קין: אתה, ביחד עם חברי ועדת הכספים, וכמובן יושב-ראש הכנסת, כחבר בוועדת הכספים, תמיד על הגיבוי שעובדי הכנסת, ועל האמון שנותנים פה בפורום סביב השולחן לעובדי הכנסת.

הודיה קין: ואני מקווה שלא נצטרך את זה.

הודיה קין: ואני רוצה לברך אותך, יושב-ראש ועדת הכספים הנכנס, אני מקווה שעיקר הממשקים שלנו יהיה בכובע שלי כמנהלת הממ"מ, ולא כיושבת-ראש ועד העובדים.

הודיה קין: תודה ליוצאים וברכות לנכנסים.

הודיה קין: תודה רבה.

משה גפני: תודה רבה.

אלכס קושניר: חברים, אני רוצה להעלות להצבעה את המינוי של גיל סגל לתפקיד המנהל הכללי לכנסת, בהתאם להוראות סעיפים 12 ו- 41 לחוק שירות המדינה (מינויים), התשי"ט-1959.

אלכס קושניר: מי בעד?

אלכס קושניר: בעד אישור מינויו של מר גיל סגל למנכ"ל הכנסת – רוב

אלכס קושניר: נמנעים – אין

אלכס קושניר: אושר פה אחד.

אלכס קושניר: ברכות על המינוי.

מיקי לוי: תודה רבה לכם.

אלכס קושניר: רגע, המנכ"ל צריך להגיד תודה.

אלכס קושניר: בואו נשמע את המנכ"ל החדש.

גיל סגל: אעשה את זה בקצרה, ראשית, אני רוצה להודות ליושב-ראש הכנסת, תודה אישית, אנחנו הולכים לאורך הדרך שנים רבות.

גיל סגל: אני מאמין שאצדיק את האמון שניתן לי.

גיל סגל: ויושב-ראש ועדת הכספים, לוועדה העצמה, ואני גם מאחל לכנסת שרוב ההחלטות יעברו ברוב כזה מוחלט ומלא.

אוסאמה סעדי: אל תהיה כל כך אופטימי

גיל סגל: נכון.

גיל סגל: אני אומר: אני רוצה לאחל.

גיל סגל: הבית הזה לא זר לי.

גיל סגל: אני הרבה שנים מסתובב במסדרונות, אני מכיר את הרגישויות, ואני מאמין שאדע לעשות את האיזונים הנכונים, ולדעת לקבל את ההחלטות הנכונות.

גיל סגל: אני רוצה להגיד להודיה, יושבת-ראש ועד העובדים: ההון האנושי פה חשוב לי.

גיל סגל: אני מכיר אותו מתפקידי הקודמים.

גיל סגל: ואני רוצה באותה הזדמנות להגיד להנהלת הכנסת, אני מאמין שנעבוד בשיתוף פעולה ונביא החלטות וימים יפים וטובים לכנסת ולעובדיה.

גיל סגל: תודה רבה.

מיקי לוי: תודה רבה ובהצלחה.

קריאות: בהצלחה.